1. ปัจจัยความเสี่ยง

คณะกรรมการบริษัทฯมีความเห็นว่าการดำเนินธุรกิจของบริษัทฯต้องเผชิญกับปัจจัยความเสี่ยงในด้านต่างๆ
ดังนั้นเพื่อให้การบริหารความเสี่ยงของบริษัทฯเป็นไปอย่างมีระบบตามมาตรฐานในระดับสากล
ซึ่งจะเอื้อประโยชน์ต่อผลลัพธ์สุดท้ายในการสร้างความพึงพอใจให้กับลูกค้าและให้ผลตอบแทนที่ดีแก่ผู้ถือหุ้นและผู้มีส่วนได้เสียทุกฝ่าย
โดยมีการบริหารตามหลักการกำกับดูแลกิจการที่ดี
คณะกรรมการบริษัทฯจึงได้กำหนดปรัชญาและนโยบายบริหารความเสี่ยงไว้ดังนี้

ปรัชญาการบริหารความเสี่ยง

“บริษัทฯมีความเชื่อมั่นและตระหนักในความสำคัญของการบริหารและการควบคุมความเสี่ยงที่มีประสิทธิภาพในอันที่จะทำให้บริษัทฯสามารถดำเนินธุรกิจอย่างมั่นคงและต่อเนื่อง
มีความเสี่ยงที่อยู่ในระดับที่ยอมรับได้
โดยใช้เป็นเครื่องมือทางการบริหารที่ช่วยเพิ่มโอกาสแห่งความสำเร็จให้แก่บริษัทมากที่สุด
ลดโอกาสของการล้มเหลวและความสูญเสียให้เหลือน้อยที่สุด
รวมทั้งลดความไม่แน่นอนในผลการดำเนินงานโดยรวมของบริษัทฯ
อันจะนำไปสู่การบรรลุวัตถุประสงค์ของบริษัทฯ”

นโยบายการบริหารความเสี่ยง

1.  ส่งเสริมวัฒนธรรมการบริหารความเสี่ยง เพื่อสร้างความเข้าใจ จิตสำนึก
    และความรับผิดชอบร่วมกันในเรื่องความเสี่ยง การควบคุม
    และผลกระทบของความเสี่ยงต่อบริษัทฯ ในกระบวนการบริหารและปฏิบัติงานทั่วทั้งบริษัทฯ

2.  ให้มีกระบวนการ แนวทาง
    และมาตรการในการบริหารความเสี่ยงที่มีคุณภาพเหมาะสมในระดับสากลและเพียงพอ
    รวมถึงการบ่งชี้ วิเคราะห์ ประเมิน จัดลำดับ จัดการ ควบคุม ติดตาม รายงาน ประเมินผล
    และสื่อสารให้ข้อมูลเกี่ยวกับความเสี่ยงอย่างต่อเนื่อง สม่ำเสมอ และปฏิบัติทั่วทั้งบริษัท

3.  ให้มีการวัดผลความเสี่ยงทั้งในเชิงคุณภาพ เช่น ชื่อเสียง ภาพลักษณ์ของบริษัทฯ
    และเชิงปริมาณ เช่น ผลขาดทุน การลดลงของรายได้ การเพิ่มขึ้นของค่าใช้จ่าย
    โดยพิจารณาจากโอกาสที่อาจเกิดขึ้นและผลกระทบ

4.  ให้มีการกำหนดเพดานความเสี่ยง (Risk Limit)
    เพื่อจำกัดความเสียหายที่อาจเกิดขึ้นให้อยู่ภายในระดับที่บริษัทฯสามารถยอมรับได้
    รวมทั้งกำหนดเหตุการณ์หรือระดับความเสี่ยงที่เป็นสัญญาณเตือนภัย (Warning Sign)
    ให้ผู้ปฏิบัติงานดำเนินการอย่างใดอย่างหนึ่งเพื่อไม่ให้ความเสี่ยงเกินกว่าระดับเพดานความเสี่ยงที่กำหนด

5.  ให้มีระเบียบการปฏิบัติงานเป็นลายลักษณ์อักษร เพื่อให้ผู้บริหารและผู้ปฏิบัติงานถือปฏิบัติ
    อันเป็นการควบคุมความเสี่ยงจากการดำเนินงาน

คณะกรรมการบริษัทฯ ได้แต่งตั้งคณะกรรมการบริหารความเสี่ยง ประกอบด้วยกรรมการจำนวน 3
ท่านให้เป็นผู้รับผิดชอบในการพิจารณากลั่นกรองนโยบาย
กำหนดยุทธศาสตร์และแนวทางในการบริหารความเสี่ยง ควบคุม ติดตาม ตรวจสอบ
ดูแลสถานะความเสี่ยง และการจัดการความเสี่ยงให้มีประสิทธิภาพและทั่วถึงทั้งองค์กร

คณะกรรมการบริหารความเสี่ยงได้ให้ความเห็นชอบที่จะกำหนดความเสี่ยงของบริษัทฯ เป็น 4
ประเภท ดังนี้

1.  ความเสี่ยงด้านการเงิน หมายถึง ความเสี่ยงที่เกิดจากการขาดสภาพคล่อง ความเพียงพอ
    และทันกาลของเงินทุนที่จะใช้ในการลงทุน

2.  ความเสี่ยงด้านการลงทุน หมายถึง ความเสี่ยงที่เกิดจากการลงทุนในโครงการ

3.  ความเสี่ยงด้านสภาพแวดล้อมภายใน หมายถึง
    ความเสี่ยงด้านการปฏิบัติงานที่เกิดจากความผิดพลาด หรือความไม่เพียงพอของรายงาน
    กระบวนการทำงาน

4.  ความเสี่ยงด้านสภาพแวดล้อมภายนอก หมายถึง ความเสี่ยงเชิงนโยบายจากผู้เกี่ยวข้อง
    และความเสี่ยงจากนักลงทุนรายย่อย นักวิเคราะห์การลงทุน และชุมชนรอบโรงไฟฟ้า

1.1 ความเสี่ยงด้านการเงิน

1.1.1 สภาพคล่อง

ในการบริหารสภาพคล่องได้คำนึงถึงความเพียงพอของเงินทุนเพื่อใช้ในการลงทุนในโครงการต่างๆ
และการดำเนินงานของบริษัทฯ โดยได้พิจารณาวางแผนทางการเงิน จัดทำงบกระแสเงินสด
และประมาณการเงินปันผลรับจากบริษัทย่อยและกิจการร่วมค้า
โดยติดตามผลการดำเนินงานอย่างใกล้ชิด และมีการทบทวนประมาณการดังกล่าว
และแผนการใช้เงินอย่างสม่ำเสมอ
เพื่อเตรียมพร้อมสำหรับการจัดหาเงินทุนกรณีที่มีความต้องการใช้เงินทุน ทั้งนี้ บริษัทฯ ได้พิจารณา
และติดตามความเคลื่อนไหวของตลาดเงิน
และเครื่องมือทางการเงินอย่างต่อเนื่องเพื่อลดต้นทุนทางการเงิน
และลดความเสี่ยงจากการขาดสภาพคล่องทางการเงิน

1.1.2 อัตราดอกเบี้ย

เนื่องจากเงินกู้ระยะยาวของบริษัท ผลิตไฟฟ้าราชบุรี จำกัด มีอัตราดอกเบี้ยลอยตัว
ซึ่งตามสัญญาซื้อขายไฟฟ้ากับ กฟผ. โครงสร้างรายได้ของบริษัท ผลิตไฟฟ้าราชบุรี จำกัด
จะได้รับชดเชยตามความผันผวนของอัตราดอกเบี้ยไว้ด้วย
ทำให้ไม่มีความเสี่ยงจากความผันผวนของอัตราดอกเบี้ย

1.1.3 อัตราแลกเปลี่ยน

บริษัท ผลิตไฟฟ้าราชบุรี จำกัด มีเงินกู้เป็นเงินสกุลบาททั้งหมด และมีรายรับเป็นเงินสกุลบาท
ดังนั้นจึงไม่มีความเสี่ยงทางด้านอัตราแลกเปลี่ยน สำหรับการลงทุนในบริษัท ไตร เอนเนอจี้ จำกัด
ซึ่งมีเงินกู้สกุลเงินเหรียญสหรัฐฯ
กฟผ.ได้ชดเชยความเสี่ยงจากความผันผวนของอัตราแลกเปลี่ยนบางส่วนผ่านค่าความพร้อมจ่ายพลังงานไฟฟ้า

สำหรับอุปกรณ์ และอะไหล่เครื่องจักรที่ต้องสั่งซื้อจากต่างประเทศ กฟผ.
ได้ชดเชยความผันผวนของอัตราแลกเปลี่ยน สำหรับการจัดซื้ออะไหล่เครื่องจักรจากต่างประเทศ
ไว้ในส่วนของรายได้ตามสัญญาซื้อขายไฟฟ้ากับ กฟผ.

1.1.4 อัตราเงินเฟ้อ

ค่าใช้จ่ายในการดำเนินงานส่วนที่เป็นเงินสกุลบาทตามสัญญาซื้อขายไฟฟ้าได้ชดเชยความผันผวนของดัชนีราคาผู้บริโภคของไทย
(Thai CPI) ไว้แล้ว

ค่าใช้จ่ายในการดำเนินงานส่วนที่เป็นเงินตราต่างประเทศ ได้แก่
ค่าอะไหล่อุปกรณ์ที่ต้องนำเข้าจากต่างประเทศหากมีการปรับราคาเพิ่มสูงขึ้นกว่าดัชนีราคาผู้ผลิต
ที่ประกาศโดยธนาคารโลก (Manufacturing Unit Value: MUV) บริษัท ผลิตไฟฟ้าราชบุรี
จำกัด จะได้รับชดเชยบางส่วนของราคาที่เพิ่มขึ้น ตามที่ตกลงกันในสัญญาซื้อขายไฟฟ้า

5.  ความเสี่ยงด้านเงินปันผลจากบริษัท ผลิตไฟฟ้าราชบุรี จำกัด

เนื่องจากตามสัญญาเงินกู้ระยะยาว ของบริษัท ผลิตไฟฟ้าราชบุรี จำกัดได้มีเงื่อนไขระบุไว้ใน
Security Agreement ลงวันที่ 9 ตุลาคม 2543 กำหนดว่า บริษัท ผลิตไฟฟ้าราชบุรี จำกัด
จะสามารถโอนเงินสดส่วนเกินซึ่งหมายถึงรายได้ค่าขายไฟฟ้า และรายได้อื่นๆ
ที่คงเหลืออยู่หลังจากหักรายจ่ายต่างๆ แล้วไปยังบัญชี Borrower’s Account เพื่อใช้ในการลงทุน
หรือใช้ในกิจการอื่นใดของบริษัท ผลิตไฟฟ้าราชบุรี จำกัด อันรวมถึงการจ่ายเงินปันผล ได้ก็ต่อเมื่อ
ณ วันที่บริษัท ผลิตไฟฟ้าราชบุรี จำกัด มีความประสงค์จะโอนเงินสดส่วนเกินดังกล่าวไปยังบัญชี
Borrower’s Account บริษัท ผลิตไฟฟ้าราชบุรี จำกัด จะต้องได้ปฏิบัติตามเงื่อนไขต่างๆ
โดยสรุปได้แก่

1)  ไม่มีเหตุการณ์ Event of Default หรือเหตุการณ์ใดๆ อันจะก่อให้เกิด Event of
    Default

2)  อัตราส่วนความสามารถในการชำระหนี้ (Debt Service Coverage Ratio : DSCR)
    คำนวณจากกระแสเงินสดที่ได้จากการดำเนินงานต่อภาระหนี้เงินต้นพร้อมดอกเบี้ย
    สำหรับระยะเวลาดำเนินการ 12 เดือนของบริษัทฯ ต้องไม่น้อยกว่า 1.2 เท่า

3)  เงินในบัญชีสำรองสำหรับเจ้าหนี้ต้องมีครบตามจำนวนที่กำหนด ได้แก่ บัญชี Debt Service
    Reserve Account, Major Maintenance Reserve Account และ Debt Service
    Accrual Account

4)  บริษัทฯ ต้องสามารถรักษาระดับเงินสดขั้นต่ำ ในวงเงินไม่ต่ำกว่า 250 ล้านบาท

1.2 ความเสี่ยงด้านการลงทุน

1.2.1 การวิเคราะห์ผลตอบแทนโครงการ

บริษัทฯ มีนโยบายที่จะขยายการลงทุนในธุรกิจผลิตไฟฟ้า และธุรกิจที่เกี่ยวเนื่อง
โดยคำนึงถึงผลตอบแทนต่อผู้ถือหุ้น พนักงานและสังคม โดยนำนโยบายจากคณะกรรมการบริษัทฯ
มากำหนดเป็นแผนกลยุทธ์ และแผนปฏิบัติการในการเพิ่มกำลังการผลิต
โดยศึกษาและวิเคราะห์ความเป็นไปได้ในการลงทุนหรือร่วมทุนอย่างละเอียดรอบคอบ
โดยพิจารณาปัจจัยความเสี่ยงที่เกี่ยวข้องในการลงทุนและพัฒนาโครงการ
โดยการจัดหาที่ปรึกษาที่เชี่ยวชาญทั้งด้านเทคนิค ด้านการเงิน และด้านกฎหมาย
เพื่อให้คำแนะนำในการพิจารณาโครงการ
โดยมีการศึกษาและวิเคราะห์ความเสี่ยงของโครงการในด้านต่าง ๆ (Sensitivity Analysis)
เพื่อให้ได้ผลตอบแทนที่ดี สามารถสร้างมูลค่าเพิ่มให้กับบริษัทฯ ในอนาคต

1.2.2 การพัฒนาโครงการภายใต้งบประมาณและระยะเวลาที่กำหนด

บริษัทฯ ได้มีการลงทุนผ่านบริษัทย่อยในโครงการของบริษัท ราชบุรีเพาเวอร์ จำกัด
ซึ่งก่อสร้างโรงไฟฟ้าพลังความร้อนร่วมในพื้นที่โรงไฟฟ้าราชบุรีขนาดกำลังการผลิต 2x700
เมกะวัตต์ และบริษัท สยาม เอทานอล เอ็กซ์ปอร์ท จำกัด
ซึ่งก่อสร้างโรงงานผลิตแอลกอฮอล์ขนาดกำลังการผลิตปีละ 30 ล้านลิตร
ซึ่งการดำเนินงานดังกล่าวอยู่ระหว่างการพัฒนาโครงการ
ทำให้มีความเสี่ยงที่อาจจะทำให้การก่อสร้างไม่แล้วเสร็จตามระยะเวลาที่กำหนด
ในกรณีที่เกิดความล่าช้าในการก่อสร้าง อาจส่งผลให้บริษัทฯ
มีค่าใช้จ่ายและต้นทุนในการก่อสร้างเพิ่มขึ้นกว่าที่ประมาณการ และบริษัทฯ
อาจได้รับผลตอบแทนจากการลงทุนลดลง อย่างไรก็ตามบริษัทฯ
ได้ดำเนินการติดตามความคืบหน้าของโครงการอย่างสม่ำเสมอและใกล้ชิด มีตัวแทนของบริษัทฯ
เป็นกรรมการและเข้าร่วมประชุมเพื่อติดตามความคืบหน้าของโครงการ
และมีส่วนร่วมในการกำหนดหลักเกณฑ์และควบคุมโครงการทำให้สามารถตรวจสอบความก้าวหน้าของโครงการได้เป็นอย่างดี
ทำให้ควบคุมงบประมาณและระยะเวลาให้เป็นไปแผนงานที่กำหนดไว้ นอกจากนี้บริษัทฯ
ยังได้ดำเนินการตรวจสอบข้อมูลของผู้ร่วมทุน เช่น ข้อมูลทางการเงิน
นโยบายของฝ่ายบริหารให้สอดคล้องกับนโยบายการลงทุนของบริษัทฯ
โดยกำหนดบทบาทหน้าที่ของผู้ร่วมทุนให้ชัดเจนเพื่อนำไปสู่การร่วมมือที่ทำให้เกิดพลังร่วม
(Synergy)

1.3 ความเสี่ยงด้านสภาพแวดล้อมภายใน 

1.3.1 การบอกเลิกสัญญาซื้อขายไฟฟ้า บริษัท ผลิตไฟฟ้าราชบุรี จำกัด หรือ กฟผ.
มีสิทธิบอกเลิกสัญญาซื้อขายไฟฟ้าในกรณีดังต่อไปนี้

- เกิดเหตุผิดสัญญา(Event of Default) ตามเงื่อนไขและขั้นตอนที่กำหนดไว้
โดยฝ่ายที่เป็นผู้บอกเลิกสัญญามีสิทธิดำเนินการและได้รับค่าชดเชยความเสียหายตามกฎหมาย ตามที่
สัญญาระบุ

- เกิดเหตุสุดวิสัย (Force Majeure) และเหตุสุดวิสัยเนื่องมาจากการกระทำของรัฐบาล
(Government Force Majeure) ตามเงื่อนไขและขั้นตอนที่กำหนดในสัญญา

ทั้งนี้หากบริษัท ผลิตไฟฟ้าราชบุรี จำกัด บอกเลิกสัญญาซื้อขายไฟฟ้าดังกล่าว
ตามระเบียบและกฎหมายในปัจจุบันบริษัท ผลิตไฟฟ้าราชบุรี จำกัด
อาจไม่สามารถขายไฟฟ้าให้แก่บุคคลอื่นได้ (นอกจาก กฟผ.)
และอาจต้องกลับไปเจรจาขายไฟฟ้าให้แก่ กฟผ. อีกครั้งหนึ่ง

2.  ด้านค่ากำลังการผลิตตามสัญญา และค่าคุณลักษณะของหน่วยผลิตไฟฟ้าตามสัญญา

เนื่องจากบริษัท ผลิตไฟฟ้าราชบุรี จำกัด รับโอนโรงไฟฟ้าพลังความร้อนร่วมจาก กฟผ.
ก่อนการทดสอบค่ากำลังการผลิตตามสัญญา และค่าคุณลักษณะของหน่วยผลิตไฟฟ้า บริษัท
ผลิตไฟฟ้าราชบุรี จำกัด
จึงได้รับค่าความพร้อมจ่ายพลังไฟฟ้าตามค่ากำลังการผลิตและค่าคุณลักษณะของหน่วยผลิตไฟฟ้าที่อยู่ในสัญญาก่อน
และได้รับค่าพลังงานไฟฟ้าตามค่าใช้จ่ายและการใช้เชื้อเพลิงที่เกิดขึ้นจริง ทำให้บริษัท
ผลิตไฟฟ้าราชบุรีไม่มีความเสี่ยงในการต้องปฏิบัติตามมาตรฐานการผลิตไฟฟ้าในช่วงระยะเวลาดังกล่าว

ภายหลังจากที่ กฟผ.
ได้ทำการทดสอบประสิทธิภาพเครื่องเพื่อกำหนดค่าคุณสมบัติทางเทคนิคแล้วเสร็จ
จนถึงวันที่ได้มีการออกหนังสือรับรองการก่อสร้าง (Final Acceptance Date)
ของโรงไฟฟ้าแต่ละหน่วยแล้ว กฟผ.
จะจ่ายค่าความพร้อมจ่ายพลังไฟฟ้าตามค่ากำลังการผลิตและค่าคุณลักษณะของหน่วยผลิตไฟฟ้าตามค่าที่ได้รับจากการทดสอบ
โดยบริษัท ผลิตไฟฟ้าราชบุรี จำกัด จะเป็นผู้รับผิดชอบในการดำรงค่าคุณสมบัติดังกล่าว
และเป็นผู้รับความเสี่ยงในเรื่องค่าปรับ
หากความพร้อมจ่ายพลังไฟฟ้าลดลงโดยไม่ได้เกิดขึ้นจากความบกพร่องของเครื่องจักร

สำหรับโรงไฟฟ้าพลังความร้อนเครื่องที่ 1 และ 2 ได้ทำการทดสอบค่ากำลังการผลิตตามสัญญา
และค่าคุณลักษณะของหน่วยผลิตไฟฟ้าตั้งแต่วันที่ 1 พฤษภาคม 2545 จึงทำให้บริษัท ผลิตไฟฟ้าราชบุรี
จำกัด
ได้รับค่าความพร้อมจ่ายพลังไฟฟ้าตามความพร้อมจริงของโรงไฟฟ้านับตั้งแต่วันดังกล่าวเป็นต้นไป

อย่างไรก็ตามเพื่อเป็นการลดความเสี่ยงจากการลดลงของรายได้เนื่องจากค่าปรับที่หักลดจากค่าความพร้อมจ่ายพลังไฟฟ้า
สัญญาซื้อขายไฟฟ้ากำหนดให้มีข้อจำกัดของบทปรับ
โดยกำหนดว่าถ้าค่าปรับจากบทปรับบางประเภทต่ำกว่าค่ากำหนดขั้นต่ำ (ร้อยละ 0.5
ของค่าความพร้อมจ่ายรายปี) การปรับจะไม่เกิดขึ้น และจะปรับไม่เกินกว่าค่ากำหนดสูงสุด (ร้อยละ
2 ของค่าความพร้อมจ่ายรายปี)

3.  ด้านราคาเชื้อเพลิง

การเปลี่ยนแปลงในราคาก๊าซธรรมชาติจะไม่มีผลกระทบต่อบริษัท ผลิตไฟฟ้าราชบุรี จำกัด
เนื่องจากในสูตรการคำนวณค่าพลังงานไฟฟ้าในสัญญาซื้อขายไฟฟ้านั้นจะใช้ราคาจริงของก๊าซธรรมชาติในแต่ละเดือนเป็นส่วนประกอบในการคำนวณ
กฟผ.ในฐานะผู้ซื้อไฟฟ้าจึงเป็นผู้รับความเสี่ยงเนื่องจากความผันผวนของราคาเชื้อเพลิง โดยที่บริษัท
ผลิตไฟฟ้าราชบุรี จำกัดจะต้องรักษาระดับค่าอัตราความร้อน (Heat Rate)
ที่เกิดขึ้นจริงให้น้อยกว่าหรือเท่ากับที่ระบุไว้ในสัญญาซื้อขายไฟฟ้า

1.3.4 ด้านระดับค่าอัตราความร้อนของเครื่องจักร
(อัตราการใช้ความร้อนจากเชื้อเพลิงในการผลิตพลังงานไฟฟ้า 1 หน่วย)

ตั้งแต่วันที่บริษัท ผลิตไฟฟ้าราชบุรี จำกัด รับโอนโรงไฟฟ้าพลังความร้อนร่วมจาก กฟผ. จนถึงวันที่
กฟผ. ดำเนินการทดสอบประสิทธิภาพเครื่อง บริษัท ผลิตไฟฟ้าราชบุรี จำกัด
จะยังไม่มีความเสี่ยงจากค่าอัตราความร้อนในช่วงนี้ เนื่องจาก กฟผ.
จะจ่ายค่าเชื้อเพลิงให้แก่บริษัท ผลิตไฟฟ้าราชบุรี จำกัด ตามปริมาณที่ใช้จริง
หลังจากที่สามารถวัดค่าอัตราความร้อนจากการทดสอบประสิทธิภาพเครื่องแล้ว
การกำหนดค่าอัตราความร้อนเพื่อใส่ไว้ในสัญญาซื้อขายไฟฟ้านั้น จะต้องบวกส่วนเพิ่ม (Margin)
ลงในค่าอัตราความร้อนด้วยเพื่อเป็นการชดเชยการเสื่อมสภาพของเครื่องจักรที่อาจเกิดขึ้นในระยะยาว
อันมีผลทำให้เครื่องจักรต้องใช้เชื้อเพลิงมากขึ้นในการผลิตไฟฟ้า แต่บริษัท ผลิตไฟฟ้าราชบุรี จำกัด
ยังคงมีความเสี่ยงอยู่หากค่าอัตราความร้อนที่เกิดจริงสูงกว่าค่าที่ระบุไว้ในสัญญา หากบริษัท
ผลิตไฟฟ้าราชบุรี จำกัด ไม่สามารถรักษาอัตราความร้อนในระดับที่ตกลงได้ บริษัท ผลิตไฟฟ้าราชบุรี
จำกัด จะต้องรับผิดชอบค่าเชื้อเพลิงที่เพิ่มขึ้นเอง

  1.3.5 ด้านคุณภาพเชื้อเพลิง

เนื่องจากสัญญาซื้อขายก๊าซธรรมชาติได้ระบุคุณภาพเชื้อเพลิงไว้ชัดเจน
หากเกิดกรณีที่การปิโตรเลียมแห่งประเทศไทย (ปตท.)
จัดส่งก๊าซธรรมชาติที่มีคุณภาพต่ำกว่าที่ระบุในสัญญา บริษัท ผลิตไฟฟ้าราชบุรี จำกัด
มีสิทธิที่จะปฏิเสธการรับเชื้อเพลิง และถือว่า ปตท. ไม่สามารถจัดส่งเชื้อเพลิงได้
สัญญาซื้อขายไฟฟ้าระบุไว้ชัดเจนว่า บริษัท ผลิตไฟฟ้าราชบุรี จำกัด
ยังคงได้รับค่าความพร้อมจ่ายพลังไฟฟ้าต่อไป ดังนั้นบริษัท ผลิตไฟฟ้าราชบุรี จำกัด
จึงไม่มีความเสี่ยงจากการที่ ปตท.
ไม่สามารถจัดส่งก๊าซธรรมชาติหรือจากการที่บริษัทฯปฏิเสธรับการจัดส่งก๊าซธรรมชาติที่ไม่ได้คุณภาพ
เนื่องจากไม่ส่งผลกระทบต่อค่าความพร้อมจ่ายพลังไฟฟ้าของบริษัท ผลิตไฟฟ้าราชบุรี จำกัด
หรือลดความสามารถของบริษัท ผลิตไฟฟ้าราชบุรี จำกัด ภายใต้สัญญาซื้อขายไฟฟ้า

ในปี 2545 บริษัท ปตท. จำกัด (มหาชน) ได้ขอเพิ่มค่าความร้อนของก๊าซธรรมชาติจาก 730-800
บีทียูต่อลูกบาศก์ฟุต เป็น 803-810 บีทียูต่อลูกบาศก์ฟุต และปลายปี 2547 เพิ่มค่าความร้อนเป็น
830-835 บีทียูต่อลูกบาศก์ฟุต จึงดำเนินการปรับปรุงระบบเผาไหม้โรงไฟฟ้าราชบุรี โดย ปตท.
เป็นผู้รับภาระค่าใช้จ่ายทั้งหมด รวมถึงการชดเชยค่าสึกหรอ ค่าเสียหายของอุปกรณ์
ค่าเชื้อเพลิงและอื่น ๆ โดยบริษัท ผลิตไฟฟ้าราชบุรี จำกัด
ไม่มีผลกระทบอันเกิดจากการปรับค่าความร้อนของก๊าซธรรมชาติดังกล่าว

1.3.6 ด้านปริมาณและการจัดหาเชื้อเพลิง

ตามสัญญาซื้อขายก๊าซธรรมชาติที่บริษัท ผลิตไฟฟ้าราชบุรี จำกัด ลงนามกับ ปตท.
ระบุถึงปริมาณซื้อขายก๊าซธรรมชาติต่อวัน
โดยหากปริมาณซื้อขายต่อวันตามสัญญาต่ำกว่าปริมาณก๊าซธรรมชาติที่โรงไฟฟ้าต้องการในกรณีที่ต้องจ่ายไฟเต็มกำลังการผลิต
บริษัท ผลิตไฟฟ้าราชบุรี จำกัด ยังคงได้ค่าความพร้อมจ่ายพลังไฟฟ้า และในกรณีที่ กฟผ.
ต้องการให้โรงไฟฟ้าราชบุรีจ่ายไฟฟ้าที่เต็มกำลังการผลิตนั้น
โรงไฟฟ้าพลังความร้อนสามารถใช้น้ำมันเตาร่วมกับก๊าซธรรมชาติเพื่อจ่ายกำลังการผลิตให้มากขึ้นได้
ในกรณีที่ ปตท. ไม่สามารถจัดหาก๊าซธรรมชาติในปริมาณที่เพียงพอกับความต้องการของบริษัท
ผลิตไฟฟ้าราชบุรี จำกัด ภายใต้สัญญาซื้อขายไฟฟ้า กฟผ.
จะต้องจ่ายค่าความพร้อมจ่ายพลังไฟฟ้าให้แก่บริษัท ผลิตไฟฟ้าราชบุรี จำกัด
โดยไม่คำนึงถึงความเพียงพอของก๊าซธรรมชาติ ตราบใดที่บริษัท ผลิตไฟฟ้าราชบุรี จำกัด
ยังคงดำรงเงื่อนไขภายใต้สัญญาซื้อขายไฟฟ้าและสัญญาซื้อขายก๊าซธรรมชาติ

1.3.7 ด้านปริมาณการซื้อขายก๊าซธรรมชาติขั้นต่ำ

สัญญาซื้อขายก๊าซธรรมชาติระหว่างบริษัท ผลิตไฟฟ้าราชบุรี จำกัด กับ ปตท.
จะไม่ระบุเงื่อนไขเกี่ยวกับปริมาณการซื้อขายก๊าซธรรมชาติขั้นต่ำสำหรับโรงไฟฟ้าพลังความร้อนและโรงไฟฟ้าพลังความร้อนร่วมที่บริษัท
ผลิตไฟฟ้าราชบุรี จำกัด ต้องรับ แต่จะระบุไว้ในสัญญาซื้อขายก๊าซธรรมชาติหลักระหว่าง กฟผ. กับ
ปตท. ซึ่งกำหนดให้ กฟผ.
เป็นผู้รับผิดชอบค่าก๊าซธรรมชาติตามปริมาณการซื้อขายก๊าซธรรมชาติขั้นต่ำ เนื่องจาก กฟผ.
เป็นผู้สั่งการเดินเครื่องโรงไฟฟ้าแต่เพียงผู้เดียว บริษัท ผลิตไฟฟ้าราชบุรี จำกัด
ในฐานะเจ้าของโรงไฟฟ้าจึงไม่สามารถควบคุมปริมาณการใช้ก๊าซธรรมชาติได้

หากมีการจัดทำสัญญาซื้อขายก๊าซธรรมชาติฉบับต่อไป หรือ สัญญาซื้อขายเชื้อเพลิงฉบับอื่น บริษัท
ผลิตไฟฟ้าราชบุรี จำกัด
จะต้องเป็นผู้รับผิดชอบค่าก๊าซธรรมชาติตามปริมาณการซื้อขายก๊าซธรรมชาติขั้นต่ำ และหากบริษัท
ผลิตไฟฟ้าราชบุรี จำกัด มีความพร้อมจ่ายไฟฟ้าให้แก่ กฟผ. ตามความพร้อมจ่ายที่ได้กำหนดไว้ แต่
กฟผ. สั่งจ่ายไฟฟ้าต่ำกว่าที่กำหนด กฟผ. จะต้องร่วมรับผิดชอบค่าใช้จ่ายที่เกิดขึ้น

8.  ด้านการสั่งจ่ายไฟฟ้า

กฟผ. จะต้องจ่ายค่าความพร้อมจ่ายพลังไฟฟ้าตามที่กำหนดไว้ในสัญญาซื้อขายไฟฟ้า
ซึ่งสะท้อนถึงต้นทุนคงที่ของบริษัท ผลิตไฟฟ้าราชบุรี จำกัด โดยรวมถึงค่าใช้จ่ายต่าง ๆ
ที่เกี่ยวข้องกับการชำระคืนเงินต้น ดอกเบี้ยเงินกู้ และอัตราผลตอบแทนต่อผู้ลงทุน
ตราบใดที่โรงไฟฟ้าอยู่ในสภาพที่มีความพร้อมจ่ายตามที่กำหนด โดยไม่คำนึงว่า กฟผ.
จะสั่งจ่ายไฟฟ้าหรือไม่ก็ตาม

9.  ด้านค่าใช้จ่ายในการปฏิบัติการ

ค่าความพร้อมจ่ายพลังไฟฟ้าที่กำหนดไว้ในสัญญาซื้อขายไฟฟ้า
สำหรับค่าใช้จ่ายที่เป็นเงินสกุลบาทจะมีการปรับตามดัชนีราคาผู้บริโภคไทย (Thai CPI)
และสำหรับค่าใช้จ่ายที่เป็นเงินสกุลเหรียญสหรัฐ เช่น ค่าอะไหล่อุปกรณ์ต่าง ๆ
ที่จะต้องมีการนำเข้าจะปรับตามดัชนีราคาผู้ผลิต (MUV Index)
และปรับตามความผันผวนจากอัตราแลกเปลี่ยน โดย
กฟผ.จะเป็นผู้รับภาระความเสี่ยงด้านค่าใช้จ่ายที่เพิ่มขึ้นตามที่กำหนดไว้ในสัญญาซื้อขายไฟฟ้า บริษัท
ผลิตไฟฟ้าราชบุรี จำกัด
จะรับภาระความเสี่ยงหากค่าใช้จ่ายที่เกิดขึ้นจริงมีการปรับเพิ่มสูงกว่าดัชนีราคาผู้บริโภคหรือดัชนีราคาผู้ผลิต
ทั้งนี้เฉพาะในส่วนของค่าอะไหล่อุปกรณ์บางประเภทที่นำเข้าจะต่างประเทศ
หากมีการปรับราคาเพิ่มสูงขึ้นกว่าดัชนีราคาผู้ผลิต กฟผ.จะช่วยรับภาระเพิ่มขึ้นตามสูตรที่กำหนด

10. การปฏิบัติการและบำรุงรักษาโรงไฟฟ้า

ตามสัญญาปฏิบัติการและบำรุงรักษาโรงไฟฟ้าซึ่งบริษัท ผลิตไฟฟ้าราชบุรี จำกัดจ้าง
กฟผ.นั้นได้มีการกำหนดเงื่อนไขการให้รางวัลและการปรับเพื่อควบคุมผลการดำเนินงานของผู้ปฏิบัติการ
คือ กฟผ. โดยปัจจัยที่ใช้เป็นตัวควบคุมเพื่อพิจารณาคือ ค่าความพร้อมจ่ายไฟฟ้า
และค่าประสิทธิภาพในการผลิต

หาก กฟผ.ดำเนินการทำให้โรงไฟฟ้ามีความพร้อมจ่ายไฟฟ้า หรือมีค่าประสิทธิภาพในการผลิตลดลง
บริษัท ผลิตไฟฟ้าราชบุรี จำกัด
จะได้รับค่าปรับตามที่กำหนดในสัญญาปฏิบัติการและบำรุงรักษาโรงไฟฟ้า
ซึ่งอาจจะไม่ครอบคลุมถึงรายได้ที่สูญเสียไปตามสัญญาซื้อขายไฟฟ้า แต่อย่างไรก็ดี จากการที่ กฟผ.
เป็นผู้มีประสบการณ์และความชำนาญในการปฏิบัตการและการบำรุงรักษาโรงไฟฟ้าในประเทศไทยมากว่า
30 ปี กรณีที่จะเกิดเหตุการณ์ดังกล่าว อาจจะมีความเป็นไปได้น้อย เว้นแต่กรณีที่เกิดเหตุสุดวิสัย
หรือเกิดจากการความบกพร่องของเครื่องจักร

นอกจากนี้ สำหรับความรับผิดสูงสุดในกรณีที่ผู้ปฏิบัติการได้กระทำให้บริษัท
ผลิตไฟฟ้าราชบุรีได้รับความเสียหายไม่ว่าจะต่อทรัพย์สิน หรือต่อชีวิต
ซึ่งรวมถึงการจ่ายเงินค่าปรับงานบริการทุกประเภท
ผู้ปฏิบัติการจะจ่ายค่าปรับให้เป็นจำนวนเงินสูงสุดไม่เกินมูลค่างานบริการแต่ละประเภทในแต่ละปีของสัญญา
(Contract Year) ซึ่งไม่รวมถึงความเสียหายอันเกิดจากการจงใจ
หรือประมาทเลินเล่ออย่างร้ายแรง และความเสียหายจากการกระทำผิดทางด้านสิ่งแวดล้อม
อันเกิดจากการกระทำผิดของผู้ปฏิบัติการ
โดยผู้ปฏิบัติการจะเป็นผู้รับผิดชอบในความเสียหายที่เกิดขึ้นทั้งหมด
ทั้งนี้ความเสียหายที่ผู้ปฏิบัติการรับผิดชอบนั้น
จะไม่รวมถึงค่าเสียหายต่อเนื่องหรือค่าเสียหายทางอ้อมจากการเกิดเหตุการณ์ดังกล่าว

11. ความเสี่ยงด้านปัญหาสิ่งแวดล้อม

การจัดการคุณภาพสิ่งแวดล้อมของโรงไฟฟ้าทุกแห่งที่อยู่ภายใต้การบริหารงานของกลุ่มบริษัทมีมาตรฐานเป็นที่ยอมรับของหน่วยงานที่เกี่ยวข้อง
โดยเฉพาะโรงไฟฟ้าราชบุรี ซึ่งเป็นสินทรัพย์หลักของบริษัทฯ ได้ถูกออกแบบทางด้านวิศวกรรม
(Engineering Design) เพื่อป้องกันการเกิดมลภาวะไว้ตั้งแต่เริ่มแรก
พร้อมทั้งปฏิบัติตามตามมาตรการลดผลกระทบสิ่งแวดล้อม
และมาตรการติดตามตรวจสอบคุณภาพสิ่งแวดล้อม
ที่กำหนดไว้ในรายงานการวิเคราะห์ผลกระทบสิ่งแวดล้อมซึ่งได้รับความเห็นชอบจากคณะกรรมการสิ่งแวดล้อมแห่งชาติเมื่อวันที่
2 กุมภาพันธ์ 2539 โดยมีการจัดทำ“รายงานการติดตามตรวจสอบคุณภาพสิ่งแวดล้อม”
เสนอต่อสำนักงานนโยบายและแผนทรัพยากรธรรมชาติและสิ่งแวดล้อมทุก 6 เดือน
อีกทั้งยังต้องปฏิบัติตามกฎหมาย ระเบียบ ข้อบังคับด้านสิ่งแวดล้อมของทางราชการอย่างเคร่งครัด
นอกจากนี้โรงไฟฟ้าราชบุรียังได้นำระบบการจัดการสิ่งแวดล้อมตามมาตรฐาน ISO 14001
ซึ่งเป็นมาตรฐานสากลที่วงการอุตสาหกรรมและสิ่งแวดล้อมทั้งในประเทศและต่างประเทศเชื่อถือและยอมรับว่าเป็นเครื่องมือที่มีประสิทธิภาพสามารถตรวจสอบ
ควบคุมและติดตามการดำเนินงานด้านสิ่งแวดล้อมของโรงไฟฟ้าได้เป็นอย่างดี
ซึ่งการดำเนินการตามมาตรฐาน ISO 14001 โรงไฟฟ้าจะถูกตรวจประเมินเพื่อการรักษาระบบ
(Surveillance Audit) ทุก 6 เดือน
จากการดำเนินงานที่ผ่านมาของบริษัทยังไม่ปรากฏปัญหาที่จะเกิดผลกระทบอย่างมีนัยสำคัญต่อการดำเนินกิจการ
ผู้ถือหุ้น หรือผู้มีส่วนได้ส่วนเสียของบริษัทฯ แต่อย่างใด

1.4 ความเสี่ยงด้านสภาพแวดล้อมภายนอก

1.  ความเสี่ยงของคู่สัญญา

  1) กฟผ. ในฐานะคู่สัญญาซื้อขายไฟฟ้า

ในอนาคตหาก กฟผ. ได้ดำเนินการแปรรูป
ตามสัญญาซื้อขายไฟฟ้าคู่สัญญาตกลงที่จะยกเลิกข้อกำหนดเกี่ยวกับคำจำกัดความของเหตุสุดวิสัยอันเนื่องมาจากการกระทำของรัฐบาล
(Governmental Force Majeure)
และใช้ความพยายามตามสมควรในการขอความยินยอมจากผู้ให้กู้ในการตัดข้อกำหนดดังกล่าว
ในขณะเดียวกัน หากการแปรรูป กฟผ. ส่งผลให้ กฟผ. ไม่อยู่ในความควบคุมของรัฐบาลไทย
ทำให้ไม่มีความสามารถในการปฏิบัติหน้าที่ตามสัญญา จะส่งผลให้เกิดเหตุผิดสัญญา (Event of
Default) และบริษัท ผลิตไฟฟ้าราชบุรี จำกัด
มีสิทธิบอกเลิกสัญญาตามที่กำหนดไว้ได้ภายใต้สัญญาซื้อขายไฟฟ้า โดยบริษัท ผลิตไฟฟ้าราชบุรี จำกัด
มีสิทธิเรียกร้องค่าเสียหายตามกฎหมาย

นอกจากนี้ บริษัท ผลิตไฟฟ้าราชบุรี จำกัด อาจมีความเสี่ยงในกรณีที่ กฟผ.
มีเงินไม่เพียงพอที่จะชำระเงินตามสัญญาซื้อขายไฟฟ้า
อย่างไรก็ดีตามพระราชบัญญัติการไฟฟ้าฝ่ายผลิตแห่งประเทศไทย พ.ศ. 2511 มาตรา 45
วรรคสาม ระบุว่า “แต่ถ้ารายได้มีไม่เพียงพอสำหรับรายจ่าย นอกจากเงินสำรองตามมาตรา 18
และ กฟผ. ไม่สามารถหาเงินจากทางอื่น รัฐพึงจ่ายเงินให้แก่ กฟผ. เท่าจำนวนที่ขาด”
กอปรกับสำนักงานคณะกรรมการกฤษฎีกาเคยให้ความเห็นทางกฎหมายให้กับผู้ผลิตไฟฟ้าเอกชนรายหนึ่งว่า
“หาก กฟผ. ไม่สามารถจ่ายเงินตามสัญญาซื้อขายไฟฟ้าได้
อันมีผลมาจากรายได้จากการดำเนินงานของ กฟผ. ไม่เพียงพอกับรายจ่าย และขณะเดียวกัน กฟผ.
ก็ไม่สามารถจัดหาเงินจากแหล่งอื่นได้ รัฐบาลจะต้องเป็นผู้รับผิดชอบในจำนวนเงินที่ขาด” ดังนั้น
รัฐบาลจึงจะเป็นผู้รับผิดชอบหากเกิดกรณีดังกล่าวตราบเท่าที่ กฟผ. ยังมีสถานะเป็นรัฐวิสาหกิจ

2) บริษัท ปตท.จำกัด (มหาชน) (ปตท.)ในฐานะคู่สัญญาซื้อขายก๊าซธรรมชาติ

ในอนาคตสัญญาซื้อขายไฟฟ้าระบุว่า ในกรณีที่ กฟผ. พิสูจน์ให้เห็นว่ามีผู้ค้าก๊าซธรรมชาติอย่างน้อย 3
รายในประเทศไทยที่สามารถจัดส่งก๊าซธรรมชาติที่มีคุณสมบัติตามที่กำหนดให้บริษัท ผลิตไฟฟ้าราชบุรี
จำกัด ได้ คู่สัญญาจะเจรจาแก้ไขสัญญาในส่วนที่เกี่ยวกับภาระหน้าที่ของบริษัท ผลิตไฟฟ้าราชบุรี
จำกัด ในการจัดหาเชื้อเพลิง และหน้าที่ของ กฟผ.
ในการจ่ายค่าความพร้อมจ่ายพลังไฟฟ้าและค่าพลังงานไฟฟ้าใหม่เพื่อให้สอดคล้องกับการมีผู้ค้าก๊าซธรรมชาติหลายราย

1.4.2 ความเสี่ยงจากการปรับโครงสร้างกิจการไฟฟ้าในอนาคต

ตามมติคณะรัฐมนตรี วันที่ 9 ธันวาคม 2546
เห็นชอบในหลักการการปรับโครงสร้างกิจการไฟฟ้าให้เป็นโครงสร้างรูปแบบ Enhanced Single
Buyer (ESB) เพื่อให้ระบบไฟฟ้าของประเทศมีความมั่นคงมากขึ้น โดยกำหนดให้
กฟผ.มีบทบาทหลักในการผลิตและส่งไฟฟ้า
กฟน.และกฟภ.มีบทบาทในการจำหน่ายและการค้าปลีกไฟฟ้า
องค์กรกำกับดูแลกิจการไฟฟ้ามีอำนาจหน้าที่ในการพยากรณ์ความต้องการใช้ไฟฟ้าและความต้องการโรงไฟฟ้าใหม่
รวมทั้งกำหนดกฎเกณฑ์การรับซื้อไฟฟ้าจากโรงไฟฟ้าใหม่ กำกับอัตราค่าไฟฟ้า
และรักษาระดับคุณภาพการให้บริการจากโรงไฟฟ้า

การปรับโครงสร้างกิจการไฟฟ้าดังกล่าว
อาจมีผลกระทบโดยตรงต่อทิศทางธุรกิจและสภาพการแข่งขันในอนาคต
ทั้งนี้จะต้องรอความชัดเจนจากคณะกรรมการกำกับดูแลกิจการไฟฟ้าที่จะประกาศระเบียบรับซื้อไฟฟ้าจากเอกชน
ในปี 2548 แต่สำหรับบริษัท ผลิตไฟฟ้าราชบุรี จำกัด มีสัญญาซื้อขายไฟฟ้าระยะยาวกับ กฟผ.
เป็นระยะเวลา 25 ปี ตามโครงสร้างรูปแบบ ESB กฟผ. ยังเป็นผู้รับซื้อไฟฟ้าโดยตรง
จึงทำให้ไม่มีผลกระทบต่อรายได้รายปีของบริษัทฯ ที่จะได้รับตามสัญญาแต่อย่างใด

1.4.3 ความเสี่ยงทางการเมือง

1) การถูกครอบครองโดยหน่วยงานของรัฐ

กรณีถูกเข้าครอบครองโดยหน่วยงานของรัฐไม่ว่าจะเป็นการครอบครองโรงไฟฟ้า
การครอบครองโดยการเข้าถือหุ้น
เหตุการณ์ดังกล่าวจะถือเป็นเหตุสุดวิสัยอันเนื่องมาจากการกระทำของรัฐบาลภายใต้สัญญาซื้อขายไฟฟ้า
โดยบริษัท ผลิตไฟฟ้าราชบุรี จำกัด ยังคงได้รับค่าความพร้อมจ่ายพลังไฟฟ้า
และหากเหตุการณ์ดังกล่าวยืดเยื้อเป็นเวลาเกินกว่า 1 ปี
กฟผ.มีสิทธิที่จะยกเลิกสัญญาซื้อขายไฟฟ้าได้ โดย
กฟผ.จะต้องจ่ายค่ายกเลิกสัญญาเป็นเงินเท่ากับส่วนของภาระหนี้สินคงเหลือทั้งหมด
บวกกับกำไรสะสม เงินสำรองต่าง ๆ รวมทั้งผลตอบแทนต่อผู้ถือหุ้น

2) การเปลี่ยนแปลงกฎหมาย

ในกรณีที่มีการเปลี่ยนแปลงกฎหมายซึ่งมีผลกระทบต่อ เงินทุน รายได้ หรือค่าใช้จ่ายของบริษัท
ผลิตไฟฟ้าราชบุรี จำกัด
และหากเหตุกระทบดังกล่าวเกินกว่าจำนวนที่กำหนดไว้ตามสัญญาซื้อขายไฟฟ้า กฟผ. และบริษัท
ผลิตไฟฟ้าราชบุรี จำกัด จะหารือร่วมกันในการปรับค่าความพร้อมจ่ายพลังไฟฟ้าและค่าพลังงานไฟฟ้า
และหากการเปลี่ยนแปลงกฎหมายมีผลกระทบต่อความสามารถของบริษัท ผลิตไฟฟ้าราชบุรี จำกัด
ในการปฏิบัติหน้าที่ตามสัญญาซื้อขายไฟฟ้า
เหตุดังกล่าวอาจถือว่าเป็นเหตุสุดวิสัยอันเนื่องมาจากการกระทำของรัฐบาลซึ่งบริษัท
ผลิตไฟฟ้าราชบุรี จำกัด ยังคงมีสิทธิได้รับค่าความพร้อมจ่ายพลัง ไฟฟ้า

4.  ความเสี่ยงด้านสหภาพแรงงาน

ตราบใดที่ กฟผ. หรือบริษัทในเครือของ กฟผ. ที่มี กฟผ. เป็นผู้ถือหุ้นอย่างน้อยร้อยละ 50
ยังเป็นคู่สัญญาในการปฏิบัติการและบำรุงรักษาโรงไฟฟ้าของบริษัท ผลิตไฟฟ้าราชบุรี จำกัด จำกัด
การนัดหยุดงานจะถือเป็นเหตุสุดวิสัยภายใต้สัญญาซื้อขายไฟฟ้า ซึ่งกรณีดังกล่าว ถึงแม้ว่าบริษัท
ผลิตไฟฟ้าราชบุรี จำกัด จะได้รับการผ่อนผันไม่ต้องจ่ายไฟฟ้าให้แก่ กฟผ. โดยไม่มีค่าปรับ แต่บริษัท
ผลิตไฟฟ้าราชบุรี จำกัด จะไม่มีรายได้ เนื่องจาก กฟผ.
ไม่มีภาระที่ต้องจ่ายค่าความพร้อมจ่ายพลังไฟฟ้าให้แก่บริษัท ผลิตไฟฟ้าราชบุรี จำกัด
หากเกิดกรณีดังกล่าวบริษัท ผลิตไฟฟ้าราชบุรี จำกัด มีสิทธิที่จะเข้าสวมสิทธิ (Step-in)
ในการปฏิบัติการโรงไฟฟ้าได้ทันที หรือ ว่าจ้างบุคคลภายนอก ตราบใดที่ กฟผ.
ไม่สามารถทำตามหน้าที่ที่รับผิดชอบได้ เพื่อเป็นการลดความเสียหายของบริษัท ผลิตไฟฟ้าราชบุรี
จำกัด และหากการนัดหยุดงานยืดเยื้อเป็นเวลานาน 12 เดือนต่อเนื่องกันขึ้นไป บริษัท
ผลิตไฟฟ้าราชบุรี จำกัด มีสิทธิที่จะบอกเลิกสัญญาปฏิบัติการและบำรุงรักษาโรงไฟฟ้าได้
อย่างไรก็ดีจากผลการปฏิบัติงานตลอดระยะเวลา 30 ปีที่ผ่านมาของ กฟผ.
ปัญหาด้านแรงงานไม่มีผลกระทบต่อการจ่ายไฟฟ้าของ กฟผ.